### **La Casa de l’Energia del Prat rep el premi EnerAgen 2023**

### **La iniciativa ha estat reconeguda en la categoria de millor proposta en sensibilització i difusió sobre transició energètica.**

* **L’equipament municipal es va inaugurar el gener de 2021 com a espai d'informació, assessorament i reflexió obert a la ciutadania i les empreses.**

L’Associació d’Agències Espanyoles de Gestió de l’Energia (EnerAgen) ha atorgat el premi EnerAgen 2023 a la millor iniciativa de sensibilització i difusió de transició energètica a l’espai de referència en aquest àmbit al Prat de Llobregat, la Casa de l’Energia. El jurat ha estat format per cinc professionals de l’àmbit públic i privat experts en el sector energètic. Les distincions s’han lliurat aquest dijous a Bilbao i, en representació de l’Ajuntament pratenc, hi han assistit Joan Herrera, director d'Acció Ambiental i Energia, i Susana Laredo, cap d’Energia, que han recollit el guardó.

Aquests premis, que es convoquen anualment i han assolit la 14a edició, confereixen reconeixement a projectes que donen resposta als reptes de la transició energètica, com ara iniciatives en matèria d’energies renovables, mobilitat sostenible o divulgació i sensibilització dirigides a la ciutadania. En el cas de La Casa de l’Energia, se’n premia “la seva àmplia tasca divulgativa i formativa” mitjançant els serveis d’atenció i assessorament sobre renovables, sobre estalvi i eficiència energètica, d’anàlisi de factures, de rehabilitació energètica, etc., i l’aula de l’energia, amb els tallers presencials per a particulars, escoles i ciutadania, així com els recursos i consells que es difonen de forma proactiva.

La Casa de l'Energia és un equipament municipal inaugurat el gener de 2021 com a espai d'informació, assessorament i reflexió dirigit a la ciutadania, els comerços i les empreses per ajudar-los a portar a terme la necessària transició energètica. El centre disposa d'un espai obert a la ciutadania i una sala d'actes on s’organitzen activitats, formacions, etc. L’estratègia de transició energètica del Prat està recollida en la seva Declaració d’Emergència climàtica, aprovada el setembre de 2020 pel ple municipal.